運使劉察院因按歷歸西京拜省
作者：梅堯臣
朝代：宋

paragraphs: 在昔志四海，所遇非一途。
朝以言悟主，夕即被金朱。
于茲亦未幾，用直升雲衢。
臺分東西屬，御史從子除。
天馬日千里，豈並局促駒。
朔北遏亂萌，褒嘉賜璽書。
乃衣漢使繡，威譽傾國都。
借問世上榮，萬國與此殊。
明朝歸洛陽，聊且餞高車。
亭堠况非遠，春郊無疾驅。